RP เปิดตัว Mobile App จองตั๋วผ่านมือถือ ตั้งเป้ารายได้ขายตั๋วออนไลน์ 40% ในปี63
RP เปิดตัว Mobile App จองตั๋วเรือผ่านมือถือ ตั้งเป้ารายได้ขายตั๋วออนไลน์กว่า 40% ในปี63
11 ต.ค. 2559

นายอภิชาติ ชโยภาส กรรมการผู้จัดการ บริษัท ท่าเรือราชาเฟอร์รี่ จำกัด (มหาชน) หรือ RP เปิดเผยว่า บริษัทเปิดตัว Mobile Application ระบบจองตั๋วเรือโดยสารผ่านโทรศัพท์มือถือ เพื่ออำนวยความสะดวกให้ลูกค้าที่ต้องการจะเดินทางไปยังดอนสัก-สมุย- พะงัน ทำได้รวดเร็วขึ้น สามารถวางแผนล่วงหน้าและกำหนดวันเวลาที่แน่นอนได้มากขึ้น ตั้งเป้ารายได้จากออนไลน์มากกว่า 40% ภายในปี 2563
ทั้งนี้จากข้อมูลการจองตั๋วของผู้โดยสารผ่านช่องทางต่างๆที่มีในปัจจุบัน ได้แก่ จองผ่านเวปไซต์ ซื้อโดยตรงที่ตัวแทนจำหน่ายจุดต่างๆ หรือฝ่ายขายที่ท่าเรือและผ่าน call center พบว่า อัตราการจองผ่านออนไลน์เติบโตขึ้นอย่างมากในรอบ 5 ปีที่ผ่านมา โดยเฉพาะ 3 ปี ล่าสุดที่มียอดการเติบโตอย่างก้าวกระโดด อีกทั้งปัจจุบันนี้ โทรศัพท์มือถืออัจฉริยะ (Smart Phone) และอินเตอร์เน็ต ได้มีบทบาทอย่างมากในชีวิตประจำวันของคนทั่วไป ดังนั้น RP จึงเพิ่มช่องทางใหม่ในการจองตั๋วผ่าน Mobile Application เพื่อให้สอดรับกับความต้องการของลูกค้าโดยเฉพาะคนรุ่นใหม่ที่เน้นความฉับไว รวดเร็ว
“RAJA FERRY Mobile Application”ตัวนี้ จะช่วยอำนวยความสะดวกให้กับลูกค้าในการจองตั๋วโดยสารเรือเฟอร์รี่ ซึ่งเราให้บริการข้ามฟากระหว่าง ดอนสัก-สมุย- พะงัน อย่างครบวงจร นอกจากตารางเที่ยวเรือแล้ว ก็ยังมีข่าวสารความเคลื่อนไหวของบริษัทอื่นๆ อาทิ เส้นทางเดินเรือ, ค่าโดยสาร พร้อมด้วยระบบตอบสนทนา (Chat) แบบ 1 ต่อ 1 ได้อีกด้วย ดังนั้น ไม่ว่าท่านจะอยู่ที่ไหน แค่เพียงมีโทรศัพท์สมาร์ทโฟนและต่อสัญญาณอินเตอร์เนตได้ ท่านก็จองตั๋วโดยสารของ RP ได้ทันที 24 ชั่วโมง ไม่มีวันหยุด สามารถวางแผนการเดินทางล่วงหน้าได้อย่างแม่นยำ เพราะเราเน้นการพัฒนาคุณภาพของบริการให้ดีทีสุด เพื่อผู้โดยสารทุกคนให้ได้รับความสะดวกสบายและปลอดภัยตลอดการเดินทาง
ทั้งนี้บริษัทวางแผนจะนำเทคโนโลยีสมัยใหม่และระบบอินเตอร์เน็ตมาใช้ในงานบริการของ RP อย่างเต็มรูปแบบโดยตั้งเป้าหมายไว้ว่าจะเป็น digital อย่างสมบูรณ์ ในปี ค.ศ.2020 เพื่อให้บริการผู้โดยสารได้ครบวงจร และคาดว่าจะสามารถเพิ่มรายได้จากการขายตั๋วผ่านออนไลน์เป็นสัดส่วนไม่น้อยกว่า 40% ของรายได้รวมทั้งบริษัท
นอกจากนี้  RP ยังมีรถตู้ร่วมบริการเสริมจาก บริษัท RP VAN รับส่งผู้โดยสารจากท่าเรือ เกาะสมุยและเกาะพะงันไปยังจุดต่างๆ ทั้งที่สนามบิน สถานีรถไฟ สถานีขนส่ง และปลายทางอื่นๆได้อย่างสะดวกสบาย ซึ่งผู้โดยสารสามารถจองผ่าน mobile application นี้เช่นกัน
 